**SoolNua**

**1. Bratislava sa chce zviditeľniť na mape kongresového cestovného ruchu**

(24.11.2015; Obecné noviny; č. 47, Cestovný ruch , s. 18; Katarína KOHÚTIKOVÁ)

Jedným z cieľov nového vedenia Bratislavskej organizácie cestovného ruchu (BOCR) je zlepšenie jeho pozície v prostredí vysokej konkurencie. Vo vytvorení konkurencieschopnej značky a jej novej pozície v medzinárodnom meradle má Bratislave pomôcť rozvoj MICE (kongresového cestovného ruchu).

Počas najbližšieho roka ju bude odborne usmerňovať tím spoločnosti SoolNua, ktorá patrí medzi najvýznamnejšie poradenské subjekty v oblasti kongresového cestovného ruchu na svete. Odborná verejnosť sa so značkou SoolNua výraznejšie stretla v závere roku 2014 na konferencii Budúcnosť MICE v Bratislave a na Slovensku, ktorú BOCR a Americká obchodná komora na Slovensku zorganizovali v decembri roku 2014 v Bratislave. ,,Značky v cestovnom ruchu dnes súperia o priazeň klientov čoraz tvrdšie a intenzívnejšie, sme radi, že náš sústredenejší prístup k MICE bude mať oporu v medzinárodných expertoch a značka Bratislava v kontexte MICE porastie. Rovnako som veľmi rád, že sme v októbri na mestskom zastupiteľstve schválili Pravidlá podpory kongresových podujatí v hlavnom meste SR Bratislave" konštatuje Ivo Nesrovnal, primátor hlavného mesta Bratislavy. Kongresový cestovný ruch sa vo všeobecnosti vyznačuje vysokými výnosmi a v kontexte nadchádzajúceho predsedníctva SR v Rade EÚ bude dôležitou témou aj pre BOCR ,,Chceme prostredníctvom tohto poradenského kontraktu naplno využiť akumulovaný potenciál, ktorý v roku 2016 pozorujeme, nielen s ohľadom na samotné predsedníctvo, ale aj na aktivity MZVaEZ SR, ktoré pracujú s témou značky Slovenska a na skutočnosť, že rezort dopravy začal v tomto roku téme MICE venovať zvláštnu pozornosť. Chceme ponúknuť našu činnosť pri brandingu Bratislavy smerom aj na tieto iniciatívy. Našou absolútnou prioritou bude však prepojenie týchto aktivít v primeranej miere so Slovak Convention Bureau a SACR," komentuje návštevu Padraica Gilligana a Patricka Delaneyho zo SoolNua predsedníčka predstavenstva Alžbeta Melicharová. Počas dvoch nabitých dní sa reprezentanti SoolNua stretli v Bratislave s podnikateľmi v cestovnom ruchu, ale vzhľadom na začiatok poradenského kontraktu s BOCR absolvovali aj stretnutie s generálnou riaditeľkou sekcie cestovného ruchu Ministerstva dopravy, výstavby a regionálneho rozvoja SR. Na tomto stretnutí, ktoré sa uskutočnilo na pôde Vysokej školy ekonómie a manažmentu verejnej správy v Bratislave, počas medzinárodnej konferencie Vyšehrad ako, konkurencieschopná destinácia pre trvalo udržateľný cestovný ruch v Európe, generálna riaditeľka I. Magátová konštatovala: ,,Tento krok BOCR hodnotím veľmi pozitívne. Expertíza spoločnosti SoolNua má potenciál priniesť nové a profesionálne informácie aj do práce rezortu dopravy, okrem iného aj v rámci projektu medzirezortnej skupiny zameranej na kongresový cestovný ruch, ktorú zriadil štátny tajomník E Palko v tomto roku".

Katarína KOHÚTIKOVÁ kancelária primátora Bratislavy